# Die Schedelsche Weltchronik (deutsch):247

| 246 <<<Vorheriges Blatt | Die Schedelsche Weltchronik Blatt CCXLVII | Nächstes Blatt>>> 248 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXLVI verso:

NIcolaus der fu$^e$nft dauor Thomas sarzanus genant auß nydrer statt vnd geschlecht geporn eins artzts sun ward mit gemayner folg babst erkorn in dem monat Marcii nach der gepurt Cristi .M.cccc.xlvii. iar. Diser was solcher bebstlicher ho$^e$he vnd eren wol wirdig. Er was also milt vnnd het die gelerten mann also lieb das er dieselben zu ambten vnd pfru$^e$nden wunderperlich gern fu$^e$rderet. vnd sie vmb ire tichten vnd tulmetschen des kriechischen gezu$^e$ngs in das latein wol belonet. also das die kriechisch schrift die bey sechßhundert iarn verborgen gelegen wz widerumb in das liecht gebracht wardt. Er schicket auch gelert mann in alles Europam auß zesuchen die bu$^e$echer die auß versawmnus der eltern vnd durch abtilgung der Tartern vnd vnglawbigen groben volcks vergangen waren. Vnd nach dem diser man mit allen tugenten hohgeziert vnd gein got vnd gein den menschen wol verdient was so erlanget er in eim einigen iar ein bischofliche. ein cardinelische vnd auch die bebstlichen wirdigkeit. Nach angenomnem babstthumb warden ime vber allermenigclich zuuersyhte alle fu$^e$rsten der werlt gu$^e$nstig. Auß dem ward babst Felix bewegt. auch auß vermanung kaiser Friderichs vom babstthumb abzesteen darumb sendet er ime ein cardinal hu$^o$t vnd machet ime einen legaten teu$^e$tscher nation. Auß so$^e$lcher eintrechtigkeit empfienng nit allain das Ro$^e$misch volck. sunder die gantz werlt große freu$^e$d vnd frolockung. Von disem Nicolao hat kaiser Friderich mitsambt Leonora seiner gemahel die kaiserlichen kron vnd benedeyung empfangen. Diser babst Nicolaus hat vil scheinperlicher vnd ko$^e$stlicher gepew inner vnnd außerhalb der statt Rom nicht allain an gotzhewßern sunder auch an behawsungen. gemachen. mewrn. zynnen. thu$^e$rnen vnd andern auffgericht vnd fu$^e$rgenomen vnd vil scho$^e$ner gotßzierde von silber. gold vnd edeln gestayn zemachen. vnd scho$^e$ne bu$^e$echer mit hu$^e$bscher zierde vor vnd ee die kunst der truckerey erfunden wardt zebeschreyben bestelt. vnd vil almu$^o$sen den du$^e$rftigen vnnd armen iunckfrawen gegeben. Er was der geytzigkeit also vnschuldig das er nye einich ambt verkawfft. noch einich pfru$^e$nd mit symoneyscher boßheit verliehen hat. Er was gein den die ime dienstlich waren gar danckper. Auch ein liebhaber der gerechtigkeit. Ein merer vnd handhaber des frids. Vnd hielt ein iubel oder gnadenreichs iar. vnnd schribe den seligen Bernardinum in die zal der heilligen. Zu letst starb er eintweders außbeku$^e$menus seins gemu$^e$ets von verlust wegen der statt Constantinopel. oder aber am fieber vnd podagra im achten iar seins babstthumbs nach der gepurt Cristi in dem M.cccc.lv. iar.
CAlixtus der dritt ein Hyspanier auß der statt Valentz von edeln eltern geporn: dauor Alphonsus boria genant wardt in dem appril monat diss iars in verlebtem alter von den cardineln babst erkorn vnd was ein man gross rats vnd anschlags vnd ein scharpffer doctor beder rechten vnd des ko$^e$nigs Alphonsi secretarius. vnd name alßpald nach angang seins babstthums einen krieg wider die Tu$^e$rken fu$^e$r. den het er vor seinem babstthumb gelobt als er mit seiner handschrift anzaiget. Zu volziehung so$^e$lchs kriegs hat er von stundan ettwieuil prediger durch gantzs Europam außgeschickt alle cristen menschen wider die tu$^e$rcken zeraytzen vnd zu darstreckung irer hilff zeuermanen. Auß derselben hilff schicket der babst ein große schiffung vnd damit den patriarchen von Aquileia. der hat mit derselben schiffung drey iar die meer gegent der asianischen feind angefochten vnd vil inseln gewunnen. vnd den feynden vil beschwerde zugefu$^e$egt. Der ko$^e$nig Alphonsus vnd der hertzog von Burgundi namen das creu$^e$tz an sich mit verihehung an die feynnd zeziehen oder ire weppner zeschicken. In mittler zeit hielten die briester ettlich letaney mit vermanung so man des mittags die glocken lewtet das den die cristen menschen in ir gebeth vnd andacht fallen vnd got fu$^e$r die die wider die tu$^e$rcken strytten bitten solten. Von der selben sach wegen ordnet diser Calixtus das ambt der verklerunng vnßers herren Jhesu cristi. Diser Calixtus hat auch von der ding wegen bru$^e$der Ludwigen von Bononia parfu$^o$ßer ordens zu Vsucassanum dem fu$^e$rsten Persier vnd Armenier land vnd zu dem ko$^e$nig der Tarttern mit vil schankungen vnd gabe geschickt vnd sie durch ine wider die Tu$^e$rcken geraytzt die dann denselben Tu$^e$rcken auff solche anraytzung vil beschwerde vnd schadens zufu$^e$egten. Diser babst hat den seligen Vincentium seinen landßman vnd Eadmundum den Engellender in die zal der heilligen beichtiger geschriben. Diser Calixtus ein man eins auffrichtigen lebens. des almu$^o$ßens mylt. der speyß massig vnd tapfferer red starb im vierdten iar seins babstthumbs vnd ließ hundert vnd fu$^e$nfzehen tawsent guldein die er zu geprauch des kriegs wider die Tu$^e$rcken gesamlet het.

## CCXLVII recto:

FRiderich diss namens der dritt hertzog Ernsts zu o$^e$sterreich sun. Zu o$^e$sterreich Steyer Kerndten hertzog vnd graf zu Tyrol ward nach abgang ko$^e$nig albrechts des iars der gepurt Cristi .M.cccc.xl. mit gemayner wale zu ro$^e$mischem ko$^e$nig erkorn. vnnd mit der kron des teu$^e$tschen ko$^e$nigreichs in der stat ach mit hohen eren bekro$^e$net. vnd hat das ro$^e$misch reich in das dreyundfu$^e$nftzigst iar geregiert. Als diser Friderich zu den iaren vnderschiedlicher erkantnus gelanget do het er sich alßpald go$^e$tlicher dienstpflichtperkeit angenomen vnd ime fu$^e$rgesetzt go$^e$tlichen dienst vnd ere vor allen dingen zefu$^e$rdern auß anraytzung der gu$^e$ete seiner natur vnd seins adellichen angepornen plu$^o$ts[.] Dann die fu$^e$rsten des o$^e$sterreichischen hawß (vnder den ettwieuil als ko$^e$nig vnd kayser gereichßnet haben) hoften glu$^e$cklichs zustands so sie go$^e$tlicher dienst vnd eren wol vnd beystenndigclich warteten. Also hat diser Friderich denselben fu$^o$ßstapffen seiner eltern nachfolgende noch also iung zu besichtigung der stett vnßerer erlo$^e$sung vber meer geschiffet vnd die heilligen ende. der gepurt. der oppfferung in den tempel. der tawf. der versuchung. des abendessens. der verurtailung. der creu$^e$tzigung. der begrebnus vnnd der hymelfart vnßers haylmachers haymgesucht. vnd die erden da der. der vns erlo$^e$set hat gewesen ist geku$^e$sset. vnnd ein glu$^e$ckliche widerfart von dannen bis anhayms gehabt. dann er was ein gu$^o$t cristenlicher vnnd gu$^e$etiger fu$^e$rst in seinem plu$^e$enden alter. weyse. tapffer vnd gantzs lebens. starcks vnd bestendigs gemu$^e$ets. vnd ein sunderlicher liebhaber der nu$^e$chterheit. Wol gepu$^e$rlich wer zesagen von seiner senftmu$^e$etigkeit. gaistlichkeit[.] gerechtigkeit vnd werltwitzigkeit. vnnd wie er die schedlichen parteyschkeit der ro$^e$mischen kirchen auß vnßrer nation hingenomen vnd mit großer arbait vnd noch gro$^e$ßrer zerung vnd emssigkeit das teu$^e$tsch volck den bebsten Eugenio vnd Nicolao zu gehorsam gebracht hat. darauß dann der kirchen einigkeit der wir vns yetzo geprauchen entsprungen ist. Aber wir schewhen vns mit kleiner schiffung in das gross meer zeru$^o$dern[.] Dann wer mag mit kleiner histori (als hie die vnßer ist) gnu$^o$gsamlich erzelen eins so$^e$lchen großmechtigen fu$^e$rsten maiestat. preys. ru$^o$ms vnd lobs mit schmaler meldung zegedencken. vnd so vns aber unmu$^e$glich ist diss allerdurchleu$^e$chtigsten fu$^e$rsten lo$^e$bliche vnd gedechtnus wirdige geschihten vnnd gethaten dreyundfu$^e$nftzig iar in dem ro$^e$mischen reich geu$^e$bt hie ku$^e$rtzlich zebegreiffen so mu$^e$ssen wir die ganntzen historien lassen fallen vnnd wo$^e$llen allain die nachfolgenden geschihten von disem Friderichen als eim ebenpild der tugennt vnnd fru$^e$mmkeit vberlawffen. Disem kaiser Friderichen wardt die kaiserlich bekro$^e$nunng zu Rom von der scisma vnnd zwayung wegen bis auff babst Nicolaum den fu$^e$nften verzogen. Im mittler zeit warden die sachen teu$^e$tscher nation befridet. Dem nach setzet kaiser Friderich sein verweser in o$^e$sterreich vnd kome gein sant Veit. daselbst begienge er die feyer der gepurt cristi vnnd fordert daselbsthin zu ime den ko$^e$nig Laßlaw vnnd zohe von dannnen gein Villach. alda komen die Behem vnd die Hungern zu ime in willen die statt Rom. die kayserlichen bekro$^e$nung vnd die sytten Welschs lannds zeschawen vnd die gu$^e$rtel der ritterschaft zeuerdienen. Daselbst was auch hertzog Albrecht des kaisers bruder. der dann einen scheinpern zeu$^e$g auß schwaben land zu ime geforderet het. Der kayser verließ villach vnd zohe aufs gepirg vnnd schicket hertzog albrechten mit eim tail des zeu$^e$gs vorhin. So fu$^e$eret er ko$^e$nig Laßlawen mit ime vnd kome am heilligen iars tag in Welsche land im ersten iar nach dem gnadenreichen iar[.] Alda wardt er von der Venediger entgegen geschickter ratßbotschaft vnd von der pfafheit mit dem hailthumb entgegengeende mit grossen freu$^e$den reuerentz vnd ereerbiettung empfangen. vnd allenthalben in der Venediger land vnd gegent zerung frey gehalten. An allen enden lieffe vil volcks Welscher land entgegen mit lobung vnnd preysung des scheinpern kaiserlichs zeu$^e$gs des gleyssenden harnaschs. der hu$^e$bschen iungling vnd irer scho$^e$nen antlitze. irer liechten vnnd gelben har. irer weyssen helse. auch mit verwunderunng Friderichs wolgestaltnus. seins tapffern antlitzs vnd seiner klu$^o$gheit. auch ko$^e$nig Laßlaws englischen angesihts. stiller vnd zu$^e$chtiger sytten. vnd tapffern seiner iugent vngleichen geperde. Die von Teruis schaweten disen Friderich an mit sundrer begirde in gedechtnus das sie ettwen vnder den herren von o$^e$sterreich gewesen weren. dero schilt vnd zaichen nochmals daselbst in dem rathaws sind. Deßgleiche auch die von Padua. wolwissende das sie dem ro$^e$mischen reich zugeho$^e$ren. Dazwischen komen vil teu$^e$tscher auß Schwaben Francken vnd vom Rheinstram durch Trient Bern vnd Mantua gein Ferrariam des ko$^e$mischen ko$^e$nigs zukunft wartende. demnach zohe ko$^e$nig Friderich von Padua gein Ferrariam. darnach gein Bononia. von dannen gein Florentz. vnd von Florentz gein Senis. zu der hohen synn genant. an welchen enden allen er mit großen eren. zu$^e$chten vnd zierlichkeiten mit entgegenkomung der herrschaften. legaten vnd cardinel

## Anmerkungen von Wikisource-Bearbeitern

* ↑ 6646. Jahr der Welt, 1447 n. Chr.
* ↑ Nikolaus V., bürgerlich Tommaso Parentucelli, (* 15. November 1397 in Sarzana (Ligurien); † 24. März 1455 in Rom) war Papst von 1447 bis 1455.
* ↑ 1447 n. Chr.
* ↑ 1455 n. Chr.
* ↑ 6656. (richtig: 6654.) Jahr der Welt, 1455 n. Chr.
* ↑ Kalixt III., eigentlich Alonso de Borja (italienisiert Alfonso Borgia, * 31. Dezember 1378 in Canals bei Xàtiva/Valencia; † 6. August 1458), war vom 8. April 1455 bis zu seinem Tode Papst.
* ↑ korrigiert, im Druck sepyß
* ↑ Friedrich III. aus dem Haus Habsburg (1415–1493) war ab 1440 römisch-deutscher König und ab 1452 Kaiser des Heiligen Römischen Reiches.
* ↑ 1440 n. Chr.
* ↑ Aachen